FI Euroopan unionin virallinen lehti CE 78/496

(2004/C 78 E/0517)

KIRJALLINEN KYSYMYS E-3230/03

esittäjä(t): Dorette Corbey (PSE) komissiolle

(31. lokakuuta 2003)

Aihe: Interreg- ja Urban-ohjelmien tuki

Interreg- ja Urban-ohjelmista rahoitettavia hankkeita pidetään yleensä suuressa arvossa. Ne ovat usein innovatiivisia ja vaatimus niihin tarvittavasta eri valtioiden osapuolten/laitosten yhteistyöstä luo positiivista yhteisvaikutusta, jolla edistetään yhteisten arvojen rakentamista.

Valitettavasti tietooni on tullut ongelmia, jotka ovat usein niin vakavia, että ne asettavat kyseenalaiseksi ohjelmien hankkeiden myönteisen vaikutuksen. Monissa tapauksissa ongelmat aiheuttavat pettymystä ja heikkoa motivaatiota esittää uusia aloitteita.

Valitukset koskevat erityisesti ohjelmien hallinnointia:

— Hallinnollinen järjestelmä on monimutkainen, se ei ole avoin, ja siihen tarvitaan liikaa aikaa, varoja ja ponnisteluita.

— Pienimmille laitoksille hallinnollisesta taakasta on tullut ylitsepääsemätön este, ja kulujen kattamista varten tarkoitettu rahoitus on liian pieni.

— Joissain tapauksissa pyydetään lisätietoja aivan määräajan umpeutuessa. Hakemusten käsittely ja maksatusten hoito viivästyy sen vuoksi valtavasti.

— Hankkeita koskevia ehdotuksia arvioidaan mielivaltaisesti. Hanketta, jolla on korkealaatuinen sisältö ja joka on hyvin esitelty, ei välttämättä hyväksytä, ja huonon laadun vuoksi ei aina tehdä hylkäävää päätöstä.

Olen tietoinen, että tarvitaan huolellisia menettelyjä petoksien ja yhteisön varojen väärinkäytön ehkäisemiseksi.

Haluaisin kuitenkin esittää seuraavat kysymykset

1. Onko komissio tietoinen edellä mainituista ongelmista?

2. Ovatko sen asianmukaiset yksiköt ottaneet käyttöön menettelyitä, joilla vastataan ongelmiin?

3. Mihin toimiin komission yksiköt ovat ryhtyneet parantaakseen ja/tai selkeyttääkseen hallinnollisia menettelyjä?

4. Mihin toimiin komissio aikoo ryhtyä?

Michel Barnier'n komission puolesta antama vastaus

(13. tammikuuta 2004)

Arvoisan parlamentin jäsenen myönteiset huomautukset Interreg- ja Urban-aloitteista rahoitettavista hankkeista, erityisesti niiden innovatiivisuudesta, ilahduttavat komissiota. Kumpikin aloite on saanut osakseen erittäin suurta kiinnostusta, minkä osoittaa hanke-ehdotusten suuri määrä ja rahoituksesta käytävä kilpailu.

Koska nämä yhteisöaloitteet kuuluvat rakennerahastoihin, niihin sovelletaan samoja sääntöjä. Tämä tarkoittaa, että yksittäisten ohjelmien, muun muassa ehdotuspyyntöjen ja valintamenettelyjen, hallinnointi on ohjelmaan osallistuvan jäsenvaltion tai jäsenvaltioiden vastuulla.

Tämän hajauttamisen seurauksena ohjelmia koskevat vastuut, menettelyt ja hallinnointijärjestelmät vaihtelevat jäsenvaltioittain. Komissio on kannustanut kaikkia jäsenvaltioita yksinkertaistamaan ohjelmien hallinnointia koskevia sääntöjä mahdollisimman paljon. Komissio on myös toteuttanut muita toimia kannustaakseen täytäntöönpanon kehittämistä.

Komissio voi saamiensa tietojen pohjalta ottaa hallinnointiin liittyviä kysymyksiä epävirallisesti esille yksittäisten ohjelmien hallintoviranomaisen tai sihteeristön kanssa tai virallisemmin kyseessä olevan ohjelman seurantakomitean kokouksessa. Komission kokemus on, että jäsenvaltioiden viranomaiset ovat reagoineet myönteisesti rakentavaan arvosteluun. Hyvien käytäntöjen edistäminen ja kokemusten vaihto on mahdollista Interact- ja Urbact-aloitteiden puitteissa.

Komissio on tällä ohjelmakaudella tehnyt paljon yksinkertaistaakseen ohjelman täytäntöönpanoa. Komissio on erityisesti antanut rakennepolitiikkojen yksinkertaistamista, selkeyttämistä, koordinointia ja joustavaa hallinnointia koskevan tiedonannon (Communication on the Simplification, clarification, co-ordination and flexible management of the structural policies 2000—2006) (1), jossa otettiin käyttöön joukko toimia, joilla virtaviivaistetaan ohjelman muuttamista, raportointia ja valvontaa.

Nykyinen lainsäädäntökehys on voimassa 31. joulukuuta 2006 asti. Vuonna 2007 alkavalla kaudella komissio aikoo esittää uusia ehdotuksia eurooppalaisten ohjelmien hallinnoinnin yksinkertaistamiseksi moitteettoman ja tehokkaan varainhoidon periaatteita noudattaen.

(1) C(2003) 1255, 25.4.2003.